Likumprojekts

**Grozījumi Militārā dienesta likumā**

Izdarīt [Militārā dienesta likumā](http://likumi.lv/doc.php?id=63405) (Latvijas Republikas Saeimas un Ministru Kabineta Ziņotājs, 2002, 14. nr.; 2003, 2., 15. nr.; 2004, 14. nr.; 2005, 8. nr.; 2006, 14. nr.; 2007, 10. nr.; 2008, 3. nr.; 2009, 2., 14., 15., 21. nr.; Latvijas Vēstnesis, 2009, 200. nr.; 2010, 51./52., 178. nr.; 2012, 203. nr.; 2013, 40., 187., 191. nr.; 2015, 49., 245. nr.) šādus grozījumus:

1. Papildināt 2. pantu ar 15. un 16. punktu šādā redakcijā:

"15) **atšķirības zīme** – zīme, ko valkā pie karavīra formas tērpa un kas norāda dienesta pakāpi, identitāti, specialitāti, kā arī piederību Nacionālo bruņoto spēku vienībai;

16) **karavīra formas tērpa vai atšķirības zīmju** **aprite** – karavīra formas tērpa vai atšķirības zīmju pasūtīšana, izgatavošana, iegāde vai izplatīšana."

2. Izteikt 45. panta pirmo daļu šādā redakcijā:

"(1) Karavīra formas tērpu un atšķirības zīmes, kā arī to valkāšanas kārtību nosaka Ministru kabinets."

3. Papildināt 47. panta otro daļu pēc vārdiem "personiskajiem līdzekļiem un" ar vārdiem "Ministru kabineta noteiktajā kārtībā".

4. Papildināt likumu ar XIV nodaļu šādā redakcijā:

"**XIV nodaļa**

**Administratīvā atbildība aizsardzības jomā un kompetence soda piemērošanā**

**76. pants. Karavīra formas tērpa vai tā sastāvdaļu prettiesiska aprite**

Par karavīra formas tērpa vai tā sastāvdaļu prettiesisku apriti piemēro naudas sodu fiziskajām personām līdz četrsimt naudas soda vienībām, bet juridiskajām personām līdz četrtūkstoš naudas soda vienībām.

**77. pants. Karavīra formas tērpa vai tā sastāvdaļu prettiesiska valkāšana**

Par karavīra formas tērpa vai tā sastāvdaļu prettiesisku valkāšanu piemēro naudas sodu līdz četrsimt naudas soda vienībām.

**78. pants.** **Atšķirības zīmju prettiesiska aprite**

Par atšķirības zīmju prettiesisku apriti piemēro naudas sodu fiziskajām personām līdz četrsimt naudas soda vienībām, bet juridiskajām personām līdz četrtūkstoš naudas soda vienībām.

**79. pants. Atšķirības zīmju prettiesiska valkāšana**

Par atšķirības zīmju prettiesisku valkāšanu piemēro naudas sodu līdz četrsimt naudas soda vienībām.

**80. pants.** **Nacionālo bruņoto spēku rezerves uzskaites kārtības neievērošana**

Par Nacionālo bruņoto spēku rezerves uzskaites kārtības neievērošanu, ja to izdarījusi šai uzskaitei pakļauta persona, piemēro naudas sodu līdz četrpadsmit naudas soda vienībām.

**81. pants. Rezerves karavīra neierašanās uz militārajām mācībām**

Par rezerves karavīra neierašanos uz kārtējām vai pārbaudes militārajām mācībām Nacionālo bruņoto spēku rezerves uzskaites struktūrvienības izsniegtajā pavēstē noteiktajā vietā un laikā piemēro naudas sodu līdz septiņdesmit naudas soda vienībām.

**82. pants.** **Kompetence sodu piemērošanā**

Administratīvā pārkāpuma procesu par šajā likumā noteiktajiem administratīvajiem pārkāpumiem veic Militārā policija."

Likums stājas spēkā vienlaikus ar Administratīvo pārkāpumu procesa likumu.

Aizsardzības ministrs

Raimonds Bergmanis